Die een is dat 'n mens se lot nie van sy eie beskikking afhang nie. Daar is 'n hoër mag wat alle tye en geleenthede vir elke mens beskik.
Dit is nie iets wat ons kan beheer of oor kan beskik nie. Juis dit teken weer die swakheid van sy eie krag.
Die Prediker bewys hierdie stelling van hom met verwysing na dinge wat "onder die son" gebeur. Hy het 'n paar dinge onder die son gesien gebeur.
Die woorde "onder die son" is om daarop te wys dat hy die ding wat hy beskryf in hierdie wêreld van ons sien gebeur het.
Hy het gesien dat dit nie mense is wat die hoogste reëls vir die lewe vasstel nie. 'n Mag baie hoër as die van mense stel die reëls vir die lewe vas.
'n Paar dinge wat die Prediker gesien gebeur het wat hierdie beginsel vir hom bevestig het, is die volgende:
Die Prediker was eendag by 'n plek waar mense resies gehardloop het, en hy het toe gesien dat iets gebeur het, en iemand anders as die vinnigste persoon die resies gewen het.
Net so is die reël dat dapper soldate in die oorlog wen, maar Hy het eenkeer gesien dat die dapperste vegters in die oorlog nie die betrokke oorlog waarvan hy weet, gewen het nie.
Wat die prediker gesien het, is dat daar 'n hoër mag is wat vir elke mens 'n pad uitgelê het, en die reël van ons lewens lê nie in die reël/gemiddeld van hierdie lewe nie, maar in die reël van die raadsplan wat oor elke lewe beskik.
Daarom die waarskuwing: Moenie dink dat jy noodwendig sukses sal behaal net omdat jy oor die nodige kapasiteite beskik nie.
In die gedeelte wat nou volg, lig die Prediker die feit uit dat die voordeel wat ons wysheid vir ons gemeenskap kan hê, soms verydel word deur die dwaasheid van ander.
Soms word aan iemand wat wys is, ook nie die eer gegee wat hom toekom nie, omdat mense in hulle dwaasheid verder lewe sonder om respek te hê vir die mense wat hulle gebring het tot waar hulle is.
Toe die Prediker die stadjie se mense later uitvra oor wie die man was - waarskynlik om aan die man eer te bewys - het almal hom vergeet.
As die man ryk was, sou sy wysheid waarskynlik groot opslae gemaak het, maar omdat hierdie wyse man doodarm is, word sy wysheid afgeskryf.
Daarom is die slotsom van sy navorsing dat 'n voordurende afslowery en en wysheid geen blywende waarde het nie, want die dwaasheid het 'n manier om wysheid en prestasie in hierdie lewe altyd te vernietig.
In die gedeelte wat ons saam gelees het, het die Prediker 'n hele paar voorbeelde opgenoem waarin die dwaashede van mense gelei het tot 'n ander uitslag as wat die werklike een was. Die skrywer vergelyk dit met 'n klomp dooie vlieë wat in die apteker se salf beland het.
Die skrywer sê dan wat die gevolgtrekking van sy navorsing oor sulke sake is (10: 1). Hoe oordeel mense oor hierdie dinge?
As ons 'n outydse skaal vat en ons gooi 'n bietjie dwaasheid in die een bak en wysheid en eer in die ander bak, dan gaan die dwaasheid die swaarste weeg.
Ons gaan nie goeie dinge van mense onthou soos byvoorbeeld die groot wysheid wat hulle aan die dag gelê het toe hulle ons gered het in die oorlog nie.
Daar is ook die moontlikheid dat die teks kan beteken dat 'n paar mense wat soos dooie vlieë in 'n gemeenskap is, die hele gemeenskap kan besoedel.
Net soos wat 'n paar vlieë 'n hele pot salf onbruikbaar kan maak, net so kan 'n paar dwase 'n hele gemeenskap omkeer in wanorde en sonde.
Dit is waarom die Kerkraad 'n persoon wat aanhoudend sondig verbied om deel te neem aan die Nagmaal.
Hy/sy besoedel dan met die dwaasheid van sy sonde die hele gemeente, en die kerkraad het die opdrag by die Here gekry om die Nagmaaltafel heilig te hou.
Ons hoef natuurlik nie bang te wees dat daar van iewers af 'n dwaas op ons sal afsluip en kwaad aanvang waaronder ons kan ly nie.
Ons sal weet wanneer ons met 'n dwaas te doen het, sodat ons niemand anders as net onsself kan verwyt as ons in die moeilikheid kom nie.
'n Dwaas is altyd duidelik herkenbaar, want hy wys vir almal dat hy hopeloos en onbruikbaar is (10:3).
Saamgevat sou mens kon sê dat die Here openbaar dat 'n dwaas so verstandeloos is dat hy, selfs wanneer hy die eenvoudigste dinge doen, laat blyk dat hy nie insig het nie. Hierdie vers is 'n klimaks om die voorafgaande te versterk.
As jy so naby God lewe dat jy uit die verlossing van Jesus Christus leef, sal jy natuurlik die kwaad kan uitken.
Om te lewe soos wat die wysheid van die Here Jesus dit vereis, is nie altyd vir die mense rondom ons aanvaarbaar nie, want daar staan in die Nuwe Testament dat die evangelie vir sommige mense 'n struikelblok en vir ander weer dwaasheid is. So sal ons ook beoordeel word as ons die Here se wil gehoorsaam.
Laat die mense jou liewer vergeet, maar wees wys in die Here - soos die arm wyse man wat die stadjie gered het.
Maar om die leiding van die Heilige Gees te kan navolg, moet u hele lewe baie naby aan die Here wees.